**Lsjbot** on Internet-tietosanakirja Wikipediaa muokkaava automaattinen ohjelmisto eli botti, jonka avulla voidaan tuottaa lyhyitä tietosanakirja-artikkeleita. Botin on kehittänyt alun perin Sverker Johansson ruotsinkielistä Wikipediaa varten. Botti loi artikkeleita pääasiassa eliöistä sekä maantieteellisistä kohteista, kuten joista, padoista ja vuorista.

Ruotsinkielisen Wikipedian käyttäjäsivunsa mukaan Lsjbot toimi aiemmin ruotsin-, warayn- ja cebuanonkielisissä Wikipedioissa. Lsjbotin luomia artikkeleita on 80–99 prosenttia kyseisten kieliversioiden kokonaisartikkelimäärästä.

Historia
--------

Sverker Johansson, Lsjbotin kehittäjä
Botti on vuoden 2014 heinäkuuhun mennessä luonut 2,7 miljoonaa artikkelia, joista kaksi kolmasosaa on cebuanonkielisessä (Johanssonin vaimon äidinkieli) Wikipediassa ja yksi kolmasosa on ruotsinkielisessä Wikipediassa. Botti voi luoda jopa 10 000 artikkelia päivässä.*lähde?*

Kesäkuun 15. päivä vuonna 2013 ruotsinkielinen Wikipedia ylitti järjestyksessä kahdeksantena kieliversiona miljoonan artikkelin rajan. Miljoonas artikkeli oli Lsjbotin luoma, ja kyseisen botin luomia artikkeleita oli 454 000: lähes puolet ruotsinkielisen Wikipedian artikkeleista. Lsjbotin ansiosta ruotsinkielisestä Wikipediasta tuli myös toinen kahden miljoonan artikkelin rajan saavuttanut kieliversio. Ainoastaan englanninkielisessä Wikipediassa oli sillä hetkellä enemmän artikkeleita.*lähde?*

Helmikuussa 2020 *Vice*-verkkojulkaisussa kerrottiin Lsjbotin olevan vastuussa yli 24 miljoonasta kaikista cebuanonkieliseen Wikipediaan tehdyistä 29,5 miljoonasta muokkauskerrasta. Cebuanonkielisen Wikipedian 35 aktiivisimmasta muokkaajasta ainoastaan viisi oli ihmisiä, eikä ihmisiä ollut ollenkaan kymmenen aktiivisimman muokkaajan joukossa. Lsjbot ei kuitenkaan enää tee uusia artikkeleita cebuanon-, ruotsin-, eikä waraynkielisiin Wikipedioihin. Sverker Johanssonin mukaan lopettamispäätös johtui "mielipideilmapiirin muuttumisesta" ruotsinkielisen Wikipedian yhteisössä sekä siitä, että waraynkielisen Wikipedian muokkaajat eivät päässeet yhteisymmärrykseen automaattisesti luotujen artikkeleiden mielekkyydestä.

Mediassa
--------

Kriitikoiden mukaan botin luomista artikkeleissa ei ole mielekästä sisältöä ja niistä puuttuu inhimillinen kädenjälki. *Sydney Morning Herald* -sanomalehdessä bottia verrattiin Phil Parkeriin, väitetysti historian tuottoisimpaan kirjailijaan, joka on julkaissut yli 85 000 kirjaa, joista jokainen on kirjoitettu tietokoneiden avustuksella alle tunnissa. *Popular Science* -julkaisussa bottia verrattiin Associated Press -uutistoimiston heinäkuussa 2014 esittelemään hankkeeseen uutisartikkeleiden kirjoittamisesta bottien avulla. Johansson vastasi kritiikkiin toteamalla, että jos artikkeleita ei luoda botilla, niitä kirjoittavat pääasiassa "nuoret, valkoihoiset ja miespuoliset nörtit" ja ne käsittelevät asioita miesten näkökulmasta.

Lähteet
-------

1. ↑  Lsjbotin käyttäjäsivu ruotsinkielisessä Wikipediassa Wikipedia (sv). Viitattu 27.10.2020. (ruotsiksi)
2. ↑  Wikipedia Statistics Wikimedia. Viitattu 27.10.2020. (englanniksi)
3. ↑  Gulbrandsson, Lennart: Swedish Wikipedia surpasses 1 million articles with aid of article creation bot *Wikimedia Blog*.  17.6.2013. Viitattu 24.2.2018. (englanniksi)
4. ↑  Wilson, Kyle: The World's Second Largest Wikipedia Is Written Almost Entirely by One Bot *Vice*.  11.2.2020. Viitattu 12.2.2020. (englanniksi)
5. ↑  Jervell, Ellen Emmerentze: For This Author, 10,000 Wikipedia Articles Is a Good Day’s Work *Wall Street Journal*.  13.7.2014. Viitattu 24.2.2018. (englanniksi)
6. ↑  Bagshaw, Eryk: This is how Sverker Johansson wrote 8.5 per cent of everything published on Wikipedia *Sydney Morning Herald*.  16.7.2014. Viitattu 24.2.2018. (englanniksi)
7. ↑  Main, Douglas: This Bot Has Written More Wikipedia Articles Than Anybody *Popular Science*.  14.7.2014. Viitattu 24.2.2018. (englanniksi)
8. ↑  Swedish Wiki vet sets new content record *The Local*.  18.7.2014. Viitattu 24.2.2018. (englanniksi)

Aiheesta muualla
----------------

* Kuvia tai muita tiedostoja aiheesta **Lsjbot** Wikimedia Commonsissa

* Lsjbotin lähdekoodi
* Lsjbotin käyttäjäsivu ruotsinkielisessä Wikipediassa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Lsjbot  –  27.10.2020 versio